病起四詩 二止酒
作者：陳造
朝代：宋

paragraphs: 少日良束脩，但識名教樂。
誰令憂患後，頗復近杯勺。
嚚號或跳梁，扶携取諧謔。
興來偶一適，事過含餘怍。
向非病鼎至，或未悟狂藥。
不知黍麥毒，終乃蓳葛若。
腐腸自浸漸，履虺尚歌咢。
覆觴吾已後，遽覺今勝昨。
此衷天啟之，相予固不薄。
卒歲辦僧過，茗粥安淡泊。
時醉床頭經，妙意翔碧落。